A Bizottság irányelve

(1982. július 1.)

a gáztérfogatmérőkre vonatkozó tagállami jogszabályok közelítéséről szóló 1971/318/EGK tanácsi irányelvnek a harmadik alkalommal a műszaki fejlődéshez történő igazításáról

(82/623/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a Görögország csatlakozásáról szóló okmánnyal módosított, a mérőműszerekkel és a metrológiai ellenőrzés módszereivel kapcsolatos közös rendelkezésekre vonatkozó tagállami jogszabályok közelítéséről szóló 71/316/EGK tanácsi irányelvre [1] és különösen annak 17. cikkére,

mivel az érintett területen elért műszaki fejlődés figyelembevételének érdekében szükséges a legutóbb a 78/365/EGK irányelvvel [2] módosított 71/318/EGK irányelv [3] módosítása;

mivel az ezen irányelvben meghatározott intézkedések összhangban vannak a mérőeszközök kereskedelme műszaki jellegű akadályainak elhárítását célzó irányelveknek a műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 71/318/EGK irányelv mellékletének I.B. 3.2.3., I.B. 8., I.B. 9.2.1., I.B. 10., II. 5.2.1., III. 3.1.1., III. 3.3, III. 7.1. pontjai ezen irányelv melléklete szerint módosulnak.

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1983. május 1-jéig megfeleljenek. Erről haladéktalanul tájékoztatják a Bizottságot.

3. cikk

Ennek az irányelvnek a tagállamok a címzettjei.

Kelt Brüsszelben, 1982. július 1-jén.

a Bizottság részéről

Karl-Heinz Narjes

a Bizottság tagja

[1] HL L 202., 1971.9.6., 1. o.

[2] HL L 104., 1978.4.18., 26. o.

[3] HL L 202., 1971.9.6., 21. o.

--------------------------------------------------

MELLÉKLET

I.B. 3.2.3. A kimeneti tengelyeket megfelelő védőburkolattal kell védeni, amennyiben nincs csatlakoztatva hozzájuk leszerelhető kiegészítő berendezés.

I.B. 8. A hitelesítő jelölések és plombák elhelyezése

8.1. A jelölések és plombák helyét úgy kell megválasztani, hogy a leplombált rész esetleges kiszerelése során a rögzített jelölés vagy plomba megsemmisüljön.

8.2. Ha az I.B. 4.1. pontban meghatározott feliratokat egy különálló, nem tartósan rögzített adattáblán helyezték el, akkor a pecsétek vagy jelölések egyikét úgy kell elhelyezni, hogy az adattábla eltávolításakor a jelölés vagy a plomba megsemmisüljön; ezzel kell megakadályozni az adattábla eltávolítását.

8.3. A hitelesítő jelölések és plombák helyeiről gondoskodni kell:

a) minden táblán, amelyek nincsenek tartósan rögzítve, és az ebben a mellékletben előírt adatok egyikét tartalmazzák;

b) a mérőóra minden olyan részén, amelyeket egyéb módon nem lehet biztosítani olyan beavatkozások ellen, amelyek által lehetséges:

- a mérőóra számlálóegységének adatait befolyásolni vagy megváltoztatni,

- a mérőegység és a számlálóegység közötti átvitelt módosítani vagy megszakítani,

- a mérőóra méréstechnikai szempontból fontos részeit eltávolítani, vagy az előírt helyzetből elmozdítani;

c) a leszerelhető kiegészítő berendezések, illetve védőburkolatok csatlakozási helyein, az I.B. 3.2.3 alapján.

I.B. 9.2.1. Az EGK-elsőhitelesítésre beállított mérőórának üzemkész állapotban kell lennie. Az EGK-elsőhitelesítés nem ad garanciát az esetlegesen a mérőórához kapcsolt, az I.B.3.1. és I.B.3.2. szakaszban meghatározott kiegészítő eszközök megfelelő működésére vagy a leolvasásuk pontosságára. Az ilyen kiegészítő eszközökre nem kerül EGK-elsőhitelesítési jel vagy EGK-plomba, az I.B. 8.3. c) alapján felállított csatlakozások kivételével.

I.B. 10. Hitelesítési jelek és plombák

10.1. Elhelyezés

Azokat a mérőórákat, amelyek a hitelesítés során megfeleltek, el kell látni

- az EGK-hitelesítési jellel,

- az EGK-plombával az I.B. 8.3. pontban meghatározott helyeken.

10.2. Érvényesség

Az EGK-hitelesítési jelek és plombák elhelyezése egy gázmérőórán kizárólag azt igazolja, hogy ez a mérőóra megfelel ezen irányelv előírásainak.

II. 5.2.1. Ha a kimeneti tengelyeket az I.B. 3.2.1. vagy az I.B. 3.2.2. pont szerint a mérőórán jelölt legnagyobb forgatónyomatékkal terhelik, a fellépő változások a mérőn Qmin-nél legfeljebb 1,5 %-ot érhetnek el, a II 6.3.2. pont sérelme nélkül.

III. 3.1.1. A mérőóráknak tartalmazniuk kell bemeneti és kimeneti, a statikus nyomás mérésére alkalmas megcsapolásokat a nyomásesés megállapításának lehetővé tétele érdekében; a bemeneten mért nyomás adja meg a referencia nyomást.

III. 3.3. Nyomásmegcsapolások

3.3.1. A nyomásmegcsapolási furatok átlagos átmérője 3 mm legyen. A résformájú nyomásmegcsapolásoknak az áramlás irányában legalább 2 mm szélesnek kell lenniük, legkisebb keresztmetszetük pedig 10 mm2.

3.3.2. A nyomásmegcsapolásoknak gázzáró szerkezettel kell rendelkezniük.

3.3.3. A referencianyomás nyomásmegcsapolását látható és tartós formában el kell látni a "pr", az egyéb nyomásmegcsapolásokat pedig a "p" jelöléssel.

III. 7.1. Pontossági vizsgálatok

A mérőóra akkor teljesíti a legnagyobb megengedett hiba tekintetében támasztott követelményeket, ha ezek a követelmények a következő térfogatáramoknál teljesülnek:

Qmin, 0,10 Qmax (ha ez az érték magasabb, mint Qmin ), 0,25 Qmax, 0,40 Qmax, 0,70 Qmax és Qmax.

Ha a vizsgálatot eltérő körülmények között végezték, az eredményeknek legalább egyenértékűeknek kell lenniük a fent említett módszer alapján szerzettekkel.

--------------------------------------------------